LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS ATSTOVŲ KELIONIŲ Į EUROPOS SĄJUNGOS TARYBOS DARBO ORGANŲ SUSITIKIMUS IŠLAIDŲ KOMPENSAVIMO TAISYKLIŲ PATVIRTINIMO

2004 m. birželio 2 d. Nr. 680

Vilnius

Vadovaudamasi Lietuvos Respublikos 2004 metų valstybės biudžeto ir savivaldybių biudžetų finansinių rodiklių patvirtinimo įstatymo (Žin., 2003, Nr. 121-5466) 13 straipsnio 16 punktu, Lietuvos Respublikos Vyriausybė nutaria:

1. Patvirtinti pridedamus:

1.1. Lietuvos Respublikos atstovų kelionių į Europos Sąjungos Tarybos darbo organų susitikimus išlaidų kompensavimo taisykles;

1.2. Lietuvos Respublikos atstovų kelionių į Europos Sąjungos Tarybos darbo organų susitikimus išlaidų kompensavimo 2004 metų limitus.

2. Pavesti Užsienio reikalų ministerijai:

2.1. per 5 darbo dienas nuo šio nutarimo įsigaliojimo ministerijos interneto tinklalapyje paskelbti informaciją apie Europos Sąjungos Tarybos Generalinio sekretoriato nustatytus susitikimus, į kuriuos vykstantiesiems pagal Europos Sąjungos Tarybos Generalinio sekretoriaus/Aukštojo atstovo bendrajai užsienio ir saugumo politikai 2003 m. rugsėjo 19 d. sprendimą Nr. 190/2003 dėl Tarybos narių delegatų kelionių išlaidų kompensavimo gali būti kompensuojamos kelionių išlaidos;

2.2. per 5 darbo dienas po to, kai gaunami Europos Sąjungos Tarybos Generalinio sekretoriato patikslinti 2.1 punkte nurodytų susitikimų sąrašai, atnaujinti 2.1 punkte nurodytą informaciją.

3. Nustatyti, kad:

3.1. Pagal 1.1 punkte nurodytas taisykles Lietuvos Respublikos atstovų kelionių į Europos Sąjungos Tarybos darbo organų susitikimus išlaidos kompensuojamos neviršijant iš Europos Bendrijų biudžeto atitinkamiems metams tam tikslui skirtų lėšų.

3.2. Finansų ministerija turi teisę 1.1 punkte nurodytų taisyklių 9 punkte nustatyta tvarka biudžetinių metų pabaigoje kompensuoti Lietuvos Respublikos atstovų kelionių į Europos Sąjungos Tarybos darbo organų susitikimus išlaidas, nesilaikydama 1.2 punkte nurodytų limitų.

3.3. Pagal 1.1 punkte nurodytas taisykles kompensuojamos Lietuvos Respublikos atstovų kelionių į Europos Sąjungos Tarybos darbo organų susitikimus, surengtus nuo 2004 m. gegužės 1 d., išlaidos. Kelionių į Europos Sąjungos Tarybos darbo organų susitikimus, surengtus nuo 2004 m. gegužės 1 d. iki šio nutarimo įsigaliojimo, išlaidoms kompensuoti Lietuvos Respublikos valstybės institucijos, įstaigos ir įmonės pateikia Finansų ministerijai minėtose taisyklėse nurodytus dokumentus per 10 darbo dienų nuo šio nutarimo įsigaliojimo.

MINISTRAS PIRMININKAS	ALGIRDAS BRAZAUSKAS

FINANSŲ MINISTRAS	ALGIRDAS BUTKEVIČIUS

PATVIRTINTA

Lietuvos Respublikos Vyriausybės

2004 m. birželio 2 d. nutarimu Nr. 680

LIETUVOS RESPUBLIKOS ATSTOVŲ KELIONIŲ Į EUROPOS SĄJUNGOS TARYBOS DARBO ORGANŲ SUSITIKIMUS IŠLAIDŲ KOMPENSAVIMO TAISYKLĖS

1. Lietuvos Respublikos atstovų kelionių į Europos Sąjungos Tarybos darbo organų susitikimus išlaidų kompensavimo taisyklės (toliau vadinama – šios Taisyklės) parengtos atsižvelgiant į Europos Sąjungos Tarybos Generalinio sekretoriaus/Aukštojo atstovo bendrajai užsienio ir saugumo politikai 2003 m. rugsėjo 19 d. sprendimą Nr. 190/2003 dėl Tarybos narių delegatų kelionių išlaidų kompensavimo ir reglamentuoja Lietuvos Respublikos valstybės institucijų, įstaigų ir įmonių atstovų (toliau vadinama – asmenys) kelionių į šiame sprendime nustatytus susitikimus išlaidų kompensavimą.

2. Pagal šias Taisykles kompensuojamos šios asmenų, atstovaujančių Lietuvos Respublikai šių Taisyklių 1 punkte nurodytuose susitikimuose, kelionių (visų rūšių transporto priemonėmis, išskyrus lengvuosius taksi automobilius) išlaidos (toliau vadinama kelionių išlaidos):

2.1. bilietų įsigijimo išlaidos, išskyrus nuvykimo Lietuvos Respublikos teritorijoje į oro arba jūrų uostą, geležinkelio arba autobusų stotį ir parvykimo iš jų išlaidas ir išlaidas, patirtas keliaujant užsienio valstybės teritorijoje, taip pat tuos atvejus, kai į kelionę vykstama šių Taisyklių 2.2 punkte nurodytomis transporto priemonėmis;

2.2. kelionės metu sunaudotų degalų įsigijimo išlaidos, atsižvelgiant į kelionės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamos transporto priemonės gamintojo nurodytus transporto priemonės techninius duomenis (degalų sunaudojimo normas 100 kilometrų), jeigu į kelionę buvo važiuojama įstaigos transporto priemone, išsinuomota arba perduota pagal panaudos sutartį, taip pat į susitikimą komandiruoto asmens transporto priemone (jeigu šias išlaidas apmoka įstaiga), tačiau ne daugiau kaip 0,45 lito už 1 kilometrą. Kelionės metu už transporto priemonę atsakingas asmuo turi užtikrinti, kad kelionės į susitikimo vietą maršrutas būtų pasirinktas racionaliai.

3. Įstaigai, apmokėjusiai asmens kelionės išlaidas, kompensuojamos ne daugiau kaip vieno viename susitikime dalyvavusio asmens kelionės išlaidos. Jeigu vykstama į Europos Ministrų Tarybos susitikimą, įstaigai kompensuojamos ne daugiau kaip 2 viename susitikime dalyvavusių asmenų kelionės išlaidos.

4. Jeigu asmuo tos pačios komandiruotės metu ne tik vyksta į šių Taisyklių 1 punkte nurodytą susitikimą, bet ir į kitą renginį, vykstantį kitoje vietoje (kitoje valstybėje arba kitame mieste) nei minėtas susitikimas (toliau vadinama – kito renginio vieta), ir dėl to pailgėja kelionės į susitikimo vietą maršrutas, kompensuojamos tik šios kelionės išlaidos, patirtos:

4.1. keliaujant į susitikimą – vykstant iš kito renginio vietos į susitikimo vietą;

4.2. keliaujant iš susitikimo – vykstant iš susitikimo vietos į kito renginio vietą.

5. Iš atitinkamiems biudžetiniams metams kelionių išlaidoms kompensuoti skirtų lėšų įstaigai kompensuojamos tik tais metais patirtos kelionių į tais metais vykusius susitikimus išlaidos.

6. Atitinkamos ministerijos ir jai pavaldžių įstaigų (t. y. įstaigų, kurių asignavimų valdytojas yra atitinkamos srities ministras arba jo įgaliotas asmuo) patirtos kelionių išlaidos pagal šios ministerijos iki einamųjų biudžetinių metų lapkričio 30 d. Finansų ministerijai pateiktus šių Taisyklių 10 punkte nurodytus ministerijos ir jai pavaldžių įstaigų dokumentus kompensuojamos neviršijant Lietuvos Respublikos Vyriausybės nutarimu šiai ministerijai (įskaitant jai pavaldžias įstaigas) patvirtintų kelionių išlaidų kompensavimo limitų.

Kitų valstybės institucijų, įstaigų ir įmonių, kurioms Lietuvos Respublikos Vyriausybės nutarimu patvirtinti kelionių išlaidų kompensavimo limitai, patirtos kelionių išlaidos pagal jų pateiktus iki einamųjų biudžetinių metų lapkričio 30 d. Finansų ministerijai šių Taisyklių 10 punkte nurodytus dokumentus kompensuojamos neviršijant joms patvirtintų kelionių išlaidų kompensavimo limitų.

7. Jeigu šių Taisyklių 6 punkte nurodytais atvejais atitinkamos ministerijos arba kitos valstybės institucijos, įstaigos arba įmonės Finansų ministerijai teikiamuose dokumentuose nurodyta prašoma kompensuoti kelionių išlaidų suma viršija ministerijai (įskaitant pavaldžias įstaigas) arba kitai valstybės institucijai, įstaigai arba įmonei Lietuvos Respublikos Vyriausybės nutarimu patvirtintus kelionių išlaidų kompensavimo limitus, tai turi būti nurodyta prašyme (rašte) kompensuoti kelionės išlaidas. Pagal šiuos dokumentus kelionių išlaidos gali būti kompensuotos tik šių Taisyklių 9 punkte nustatytais atvejais.

8. Jeigu Lietuvos Respublikos Vyriausybės nutarimu kelionių išlaidų kompensavimo limitai įstaigai nepatvirtinti, jos patirtos kelionių išlaidos pagal šios įstaigos iki einamųjų biudžetinių metų lapkričio 30 d. Finansų ministerijai pateiktus šių Taisyklių 10 punkte nurodytus dokumentus kompensuojamos neviršijant bendrų kitoms valstybės institucijoms, įstaigoms ir įmonėms Lietuvos Respublikos Vyriausybės nutarimu patvirtintų kelionių išlaidų kompensavimo limitų. Šiuo atveju kelionių išlaidos kompensuojamos atsižvelgiant į minėtų dokumentų pateikimo Finansų ministerijai datą (jeigu ji sutampa, – į dokumentuose nurodytą susitikimo datą).

9. Jeigu pagal Finansų ministerijai iki einamųjų biudžetinių metų lapkričio 30 d. įstaigų pateiktus dokumentus šių Taisyklių 6 ir 8 punktuose nustatyta tvarka kompensavus kelionių išlaidas, lieka iš Europos Bendrijų biudžeto kelionių išlaidoms kompensuoti skirtų lėšų, jos naudojamos neatsižvelgiant į Lietuvos Respublikos Vyriausybės nutarimu patvirtintus kelionių išlaidų kompensavimo limitus, neviršijant einamiesiems biudžetiniams metams iš Europos Bendrijų biudžeto kelionių išlaidoms, patirtoms vykstant į susitikimus, susijusius su Europos saugumo ir gynybos politika, ir susitikimus, nesusijusius su Europos saugumo ir gynybos politika, kompensuoti skirtų lėšų. Šiais atvejais išlaidos kompensuojamos atsižvelgiant į šių Taisyklių 10 punkte nurodytų dokumentų pateikimo Finansų ministerijai datą (jeigu ji sutampa, – į dokumentuose nurodytą susitikimo datą). Minėtas iš Europos Bendrijų biudžeto kelionių išlaidoms kompensuoti skirtų lėšų likutis naudojamas kelionių išlaidoms kompensuoti pagal šiuos nurodytus šių Taisyklių 10 punkte dokumentus:

9.1. pateiktus Finansų ministerijai iki einamųjų biudžetinių metų lapkričio 30 d., kuriuose nurodytos prašomos kompensuoti kelionių išlaidų sumos viršija Lietuvos Respublikos Vyriausybės nutarimu patvirtintus kelionių išlaidų kompensavimo limitus;

9.2. pateiktus Finansų ministerijai nuo einamųjų biudžetinių metų gruodžio 1 d. iki einamųjų biudžetinių metų pabaigos.

10. Asmens kelionės išlaidoms kompensuoti Finansų ministerijai turi būti pateikti šie dokumentai:

10.1. įstaigos, teikiančios dokumentus, prašymas (raštas) kompensuoti kelionės išlaidas;

10.2. atskirai dėl kiekvieno susitikime dalyvavusio asmens užpildyta paraiška kompensuoti asmens kelionės išlaidas (pagal priedą);

10.3. kelionės išlaidas įrodančių dokumentų kopijos su jų tikrumą liudijančiomis žymomis;

10.4. įstaigos, apmokėjusios asmens kelionės išlaidas, vadovo arba jo įgalioto asmens sprendimo dėl asmens siuntimo į tarnybinę komandiruotę kopija;

10.5. šių Taisyklių 2.2 punkte nurodytais atvejais įstaigos parengta pažyma apie kelionės metu nuvažiuotų kilometrų skaičių ir transporto priemonės degalų sunaudojimo normas;

10.6. šių Taisyklių 4 punkte nurodytais atvejais – įstaigos parengta pažyma, kurioje turi būti nurodytas visas kelionės maršrutas ir šių Taisyklių 4.1 ir 4.2 punktuose nurodytų maršruto dalių kelionės išlaidos.

11. Šių Taisyklių 10 punkte nurodyti dokumentai turi būti teikiami Finansų ministerijai tais biudžetiniais metais, kuriais surengtas susitikimas, bet ne vėliau kaip per 10 darbo dienų nuo asmens grįžimo iš tarnybinės komandiruotės.

12. Jeigu šių Taisyklių 10 punkte nurodyti dokumentai Finansų ministerijai pateikiami po einamųjų biudžetinių metų gruodžio 10 dienos, lėšos kelionių išlaidoms kompensuoti įstaigoms gali būti pervestos kitais biudžetiniais metais iš praėjusiais biudžetiniais metais tam tikslui skirtų, bet nepanaudotų lėšų likučio, tačiau ne vėliau kaip iki sausio 10 dienos.

13. Kelionių išlaidos įstaigai nekompensuojamos, jeigu:

13.1. įstaiga pateikia ne visus šių Taisyklių 10 punkte nurodytus dokumentus arba pateikti dokumentai neatitinka šių Taisyklių 10 punkte nustatytų reikalavimų;

13.2. šių Taisyklių 10 punkte nurodyti dokumentai pateikiami nesilaikant šių Taisyklių 11 punkte nustatytų terminų;

13.3. nustatoma, kad nesilaikyta šių Taisyklių 14.1 ir 14.3 punktuose nustatytų reikalavimų;

13.4. panaudotos visos iš Europos Bendrijų biudžeto atitinkamų kelionių išlaidoms kompensuoti Finansų ministerijai skirtos lėšos.

14. Įstaiga, apmokėjusi asmens kelionės išlaidas, privalo užtikrinti, kad:

14.1. teikiamuose dokumentuose išlaidoms kompensuoti būtų informacija tik apie susitikimuose, kurių dalyvių kelionių išlaidos gali būti kompensuojamos pagal Europos Sąjungos Tarybos Generalinio sekretoriaus/Aukštojo atstovo bendrajai užsienio ir saugumo politikai 2003 m. rugsėjo 19 d. sprendimą Nr. 190/2003 dėl Tarybos narių delegatų kelionių išlaidų kompensavimo, dalyvavusius asmenis;

14.2. vykstant į kelionę atitinkama transporto priemone būtų įsigyjami ekonomiškiausios klasės bilietai, išskyrus tuos atvejus, kai dėl transporto paslaugų teikėjo nustatytų sąlygų tokių bilietų įsigyti nėra galimybių arba į kelionę vyksta Lietuvos Respublikos Vyriausybės nariai;

14.3. prašymai kompensuoti kelionės išlaidas nebūtų teikiami, jeigu šios išlaidos kompensuojamos ne Europos Sąjungos Tarybos, o kitų institucijų arba pagal kitus, ne tuos, kurie nurodyti šių Taisyklių 1 punkte, teisės aktus.

15. Įstaigos vadovas privalo įpareigoti asmenis, dalyvaujančius susitikimuose, pasirašyti Europos Sąjungos Tarybos Generalinio sekretoriato parengtuose dalyvių sąrašuose.

______________

Lietuvos Respublikos atstovų kelionių į

Europos Sąjungos Tarybos darbo organų

susitikimus išlaidų kompensavimo taisyklių

priedas

(Paraiškos forma)

_________________________________________________________________

(paraiškos sudarytojo pavadinimas)

PARAIŠKA

KOMPENSUOTI ASMENS KELIONĖS IŠLAIDAS

_______________ Nr. ____________

(sudarymo vieta)

DUOMENYS APIE ASMENS KELIONĖS IŠLAIDAS APMOKĖJUSIĄ ĮSTAIGĄ IR SUSITIKIME DALYVAVUSĮ ASMENĮ
Įstaigos pavadinimas (lietuvių ir anglų kalbomis)
Įstaigos buveinė
Įstaigos kodas
Asmens pareigos, vardas ir pavardė
SUSITIKIMAS
Kodas ir pavadinimas (lietuvių ir anglų kalbomis)*
Svarstytas klausimas
Data
Vieta (miestas, valstybė)
Nurodyti, ar susitikimas susijęs su Europos saugumo ir gynybos politika ar nesusijęs
BANKAS, KURIAME YRA ĮSTAIGOS SĄSKAITA, Į KURIĄ TURI BŪTI PERVESTOS LĖŠOS, IR SĄSKAITOS NUMERIS
Pavadinimas
Buveinė
Kodas
Įstaigos sąskaitos, į kurią turi būti pervestos lėšos, numeris
KELIONĖS IŠLAIDOS
Prašoma kompensuoti asmens kelionės išlaidų suma, litais
PARAIŠKĄ UŽPILDĘS ASMUO
Pareigos, vardas, pavardė ir telefonas pasiteirauti

––––––––––––––––––––

*Susitikimo kodas (nurodomas, jeigu jis nurodytas Europos Sąjungos dokumentuose) ir pavadinimas turi atitikti Europos Sąjungos Tarybos Generalinio sekretoriato nustatytus susitikimų, į kuriuos vykstantiesiems pagal Europos Sąjungos Tarybos Generalinio sekretoriaus/Aukštojo atstovo bendrajai užsienio ir saugumo politikai 2003 m. rugsėjo 19 d. sprendimą Nr. 190/2003 dėl Tarybos narių delegatų kelionių išlaidų kompensavimo gali būti kompensuojamos kelionių išlaidos, kodus ir pavadinimus (pvz., „A.5 Politinis ir saugumo komitetas“ (tas pats – anglų kalba).

______________________	________________	_____________________

(atsakingo asmens pareigos)	(parašas)	(vardas ir pavardė)

______________

PATVIRTINTA

Lietuvos Respublikos Vyriausybės

2004 m. birželio 2 d. nutarimu Nr. 680

LIETUVOS RESPUBLIKOS ATSTOVŲ KELIONIŲ Į EUROPOS SĄJUNGOS TARYBOS DARBO ORGANŲ SUSITIKIMUS IŠLAIDŲ KOMPENSAVIMO 2004 METŲ LIMITAI

Ministerijos (įskaitant joms pavaldžias įstaigas*) ir kitos valstybės institucijos, įstaigos, įmonės	Kelionių išlaidų kompensavimo limitas (tūkst. litų)

dalyvaujant susitikimuose, susijusiuose su Europos saugumo ir gynybos politika	dalyvaujant susitikimuose, nesusijusiuose su Europos saugumo ir gynybos politika
Aplinkos ministerija	–	281
Finansų ministerija	–	159
Krašto apsaugos ministerija	14	–
Kultūros ministerija	–	55
Socialinės apsaugos ir darbo ministerija	–	143
Susisiekimo ministerija	–	304
Sveikatos apsaugos ministerija	–	120
Švietimo ir mokslo ministerija	–	101
Teisingumo ministerija	–	166
Ūkio ministerija	–	228
Užsienio reikalų ministerija	62	564
Vidaus reikalų ministerija	–	246
Žemės ūkio ministerija	–	193
Žuvininkystės departamentas prie Žemės ūkio ministerijos	–	150
Kitos valstybės institucijos, įstaigos ir įmonės	8	861
Iš viso	84	3571

–––––––––––––––––––––

*Ministerijai pavaldžia įstaiga laikoma įstaiga, kurios asignavimų valdytojas yra atitinkamos srities ministras arba jo įgaliotas asmuo.

______________